സാമൂഹികവിരുദ്ധരുടെ കേന്ദ്രമായി പനമരം പഞ്ചായത്ത് സ്റ്റേഡിയം പനമരം: അധികൃതരുടെ അനാസ്ഥ കാരണം പനമരം കരിന്പുമ്മലിലെ പഞ്ചായത്ത് സ്റ്റേഡിയം നശിക്കുന്നു. അധികൃതര് തിരിഞ്ഞുനോക്കാതായതോടെ സാമൂഹിക വിരുദ്ധരുടെ അഴിഞ്ഞാട്ട കേന്ദ്രമായി മാറിയിയിരിക്കുകയാണ് പ്രദേശം. ഗ്രൗണ്ടിലും പരിസരത്തിലും ഒരാള് ഉയരത്തില് കാടു വളര്ന്നതോടൊപ്പം ചുറ്റുമതില് ഇല്ലാത്തതും സാമൂഹിക വിരുദ്ധരുടെ അഴിഞ്ഞാട്ട ഭൂമിയായി ഗ്രൗണ്ടിനെ മാറ്റിയിരിക്കുകയാണ്. ഗ്രൗണ്ടിനോട് ചേര്ന്ന് രാത്രി കാലങ്ങളില് മദ്യപാനവും നടക്കുന്നതായി പ്രദേശവാസികള് പരാതിപ്പെടുന്നു. പകല് സമയങ്ങളില് കൂടാതെ സ്വകാര്യ വ്യക്തികള് ഡ്രൈവിംഗ് പരിശീലനത്തിനും കന്നുകാലികളെ കെട്ടാനും മാലിന്യങ്ങള് വലിച്ചെറിയാനും ഉപയോഗിക്കുകയാണ്. ഏതു സമയത്തും അപകട സാധ്യത ഉയര്ത്തിക്കൊണ്ട് ഗ്രൗണ്ടിന് നടുവിലൂടെ വൈദ്യുത ലൈനും കടന്നു പോകുന്നുണ്ട്. നാട്ടുകാരായ കായിക പ്രേമികളുടെ ഇടപെടലുകള് ഒന്നുകൊണ്ടു മാത്രമാണ് ജനങ്ങളില് നിന്നും പണം പിരിച്ചു കുറച്ചു ഭാഗത്തെങ്കിലും കാടു വൃത്തിയാക്കി പരിശീലിക്കാന് സാധിക്കുന്നത്. ഇത്രയധികം വിശാലമായ ഗ്രൗണ്ട് ഉചിതമാം വിധം പരിപാലിക്കുകയാണെങ്കില് കായിക താരങ്ങള്ക്കു പരിശീലനം നടത്തുവാനും വയനാടിന്റെ കായിക മേഖലയ്ക്ക് തന്നെ ശക്തമായ അടിത്തറ നല്കുവാനും സാധിക്കും. മികച്ച കായിക പാരന്പര്യമുള്ള പനമരത്തുകാര്ക്ക് ഇന്ന് പരിശീലനത്തിന് പോലും ഒരിടമില്ലാത്ത സ്ഥിതിയാണ്.